Non m'ammentes, non m'ammentes

Non m'ammentes, non m'ammentes
nomen dulze lastimosu,
su ratu de su reposu
cun piantu no alimentes.

Non trappasses cal'ispada
custu coro appiagadu!
su ch'in vida t'hat amadu,
et ti pianghet sepultada;
cussa memoria adorada
suspende, non mi presentes
ca bastantes et frequentes
affannos suffro mortales,
in mesu de tantos males
non m'ammentes, non m'ammentes.

In su mundu una nd'amesi
chi pro me fit sa pius fida,
cussa sola in custa vida
piango, proite l'adoresi!
Cun fum'et bentu restesi
in su pienu de su gosu,
unu brazzu poderosu
a m'affliggere s'impleat,
in su fiore mi leat
nomen dulze lastimosu.

Die et notte impleaia
a t'istimare a dispettu
et tantu teneru affettu
in su sinu occultaia,
mai gustos li daia,
cale pastore gelosu;
sollizzitu et cuidadosu
custu coro si mustresit
ma dura morte mi lesit
su ratu de su reposu.

Tue ch'ides in su fundu
de custu coro affannadu
cantu zelu t'hat amadu
cando fis bia in su mundu,
non lu pares moribundu
in custos annos cadentes,
ne affaines et turmentes
cuddu chi pro te moriat,
su chi tantu t'amaiat
cun piantu no alimentes.